## Rješenje Agencije za zaštitu tržišnog natjecanja klasa: UP/I 030-02/2009-01/035, urbroj: 580-02-11-64-032, od 19. svibnja 2011.

### NN 79/2011 (11.7.2011.), Rješenje Agencije za zaštitu tržišnog natjecanja klasa: UP/I 030-02/2009-01/035, urbroj: 580-02-11-64-032, od 19. svibnja 2011.

AGENCIJA ZA ZAŠTITU TRŽIŠNOG NATJECANJA

1699

Agencija za zaštitu tržišnog natjecanja na temelju članaka 34., 16. i 17. te članka 57. točke 3. Zakona o zaštiti tržišnog natjecanja (»Narodne novine«, broj 122/03), po zahtjevu poduzetnika Dubrovnik Airline d.o.o. sa sjedištem u Čilipima, Zračna luka Dubrovnik, zastupanog po Zenu Singeru, predsjedniku Uprave, u upravnom postupku utvrđivanja sprječavanja, ograničavanja ili narušavanja tržišnog natjecanja zlouporabom vladajućeg položaja, protiv poduzetnika INA – Industrija nafte d.d. sa sjedištem u Zagrebu, Avenija Većeslava Holjevca 10, zastupanog po Zoltán Sándor Áldott, predsjedniku Uprave i Alács Lajos, članu Uprave, temeljem odluke Vijeća za zaštitu tržišnog natjecanja u sastavu mr. sc. Olgica Spevec, predsjednica Vijeća, Mladen Cerovac, mag. iur., zamjenik predsjednice Vijeća, Milivoj Maršić, dipl. oec. i dr. sc. Mirna Pavletić-Župić, članovi Vijeća sa 74. sjednice, održane 19. svibnja 2011., donosi sljedeće

RJEŠENJE

I. Utvrđuje se da je poduzetnik INA – Industrija nafte d.d., jedini trgovac na veliko mlaznim gorivom JET A-1 u Republici Hrvatskoj i jedini pružatelj usluge opskrbe zrakoplova mlaznim gorivom JET A-1 u zračnim lukama u Republici Hrvatskoj u razdoblju od 21. travnja 2008. do 19. svibnja 2011., ograničio tržišno natjecanje zlouporabom vladajućeg položaja na mjerodavnom tržištu trgovine na veliko mlaznim gorivom JET A-1 u Republici Hrvatskoj i opskrbe zrakoplova mlaznim gorivom JET A-1 u zračnim lukama u Republici Hrvatskoj ugovaranjem cijene mlaznog goriva JET A-1 na netransparentan način primjenom različitih kriterija pri određivanju cijene aviogoriva kojim opskrbljuje poduzetnika Dubrovnik Airline d.o.o. i druge domaće kupce, od onih kriterija koje koristi pri formiranju cijene istog mlaznog goriva za inozemne kupce, čime je primjenom nejednakih uvjeta na istovrsne poslove s drugim poduzetnicima, tog poduzetnika, odnosno kategoriju domaćih kupaca, doveo u nepovoljan položaj u odnosu na konkurenciju, odnosno kategoriju inozemnih kupaca, u smislu članka 16. stavka 2. točke 3. Zakona o zaštiti tržišnog natjecanja.

II. Zabranjuje se poduzetniku INA – Industrija nafte d.d. svako daljnje postupanje kojime bi mogao ograničiti tržišno natjecanje zlouporabom vladajućeg položaja na način opisan u točki I. izreke ovoga rješenja.

III. Nalaže se poduzetniku INA d.d. izmjena odredbi o cijeni mlaznog goriva JET A-1 u ugovorima o prodaji s domaćim kupcima na način da cijena mlaznog goriva JET A-1 bude na jasan, transparentan i nediskriminirajući način određena prema domaćim i inozemnim kupcima.

Rok izvršenja: bez odgode, a najkasnije tri (3) mjeseca od dana dostave ovoga rješenja.

IV. Nalaže se poduzetniku INA – Industrija nafte d.d. da Agenciji za zaštitu tržišnog natjecanja dostavi na uvid izmijenjene ugovore o prodaji mlaznog goriva JET A-1 kao dokaz o izvršenju naloga iz točke III. izreke ovoga rješenja.

Rok izvršenja: osam (8) dana od dana izvršenih izmjena ugovora.

V. Poduzetnik INA – Industrija nafte d.d. obveznik je plaćanja upravne pristojbe u iznosu od 5.050,00 kuna. Upravna pristojba uplaćuje se u korist Državnog proračuna Republike Hrvatske.

Rok izvršenja: osam (8) dana od dana dostave ovoga rješenja.

VI. Ovo rješenje bit će objavljeno u »Narodnim novinama«.

Obrazloženje

1. ZAHTJEV ZA POKRETANJE POSTUPKA I PRETHODNO ISPITIVANJE STANJA NA MJERODAVNOM TRŽIŠTU

Agencija za zaštitu tržišnog natjecanja (dalje: Agencija) zaprimila je 28. prosinca 2009. zahtjev poduzetnika Dubrovnik Airline d.o.o. sa sjedištem u Čilipima, Zračna luka Dubrovnik, zastupanog po Zenu Singeru, predsjedniku Uprave (dalje: Dubrovnik Airline d.o.o.), za pokretanje postupka utvrđivanja sprječavanja, ograničavanja ili narušavanja tržišnog natjecanja, u smislu članka 16. Zakona o zaštiti tržišnog natjecanja (»Narodne novine«, broj 122/03; dalje: ZZTN), protiv poduzetnika INA – Industrija nafte d.d. sa sjedištem u Zagrebu, Avenija Većeslava Holjevca 10 (dalje: INA d.d.).

Podnositelj zahtjeva u bitnome je naveo kako INA d.d. kao jedini dobavljač aviogoriva u Republici Hrvatskoj zlouporabljuje svoj vladajući položaj na tržištu na način da za razliku od inozemnih dobavljača aviogoriva s kojima Dubrovnik Airline d.o.o. posluje u inozemstvu, na netransparentan način formira cijene aviogoriva kojim opskrbljuje Dubrovnik Airline d.o.o.

Podnositelj zahtjeva dalje je naveo da poduzetnik INA d.d. koristi različite kriterije pri određivanju cijene aviogoriva kojim opskrbljuje poduzetnika Dubrovnik Airline d.o.o. od onih kriterija koje koristi pri formiranju cijena aviogoriva za druge avioprijevoznike, te na taj način poduzetnika Dubrovnik Airline d.o.o. stavlja u nepovoljan položaj u odnosu na konkurenciju u smislu članka 16. stavka 2. točke 3. ZZTN.

U privitku zahtjeva za pokretanje postupka, Dubrovnik Airline d.o.o. je dostavio presliku Ugovora o prodaji robe broj […] sklopljenog između poduzetnika INA d.d. i poduzetnika Dubrovnik Airline d.o.o. na razdoblje od […] do […], presliku cjenika goriva za mlazne motore JET A-1 od 16. rujna 2009. kao primjer cjenika INE d.d. i presliku cjenika stranog dobavljača AIR BP.

Temeljem članka 37. točke 9. ZZTN-a, Agencija je, radi utvrđivanja ima li osnova za pokretanje postupka utvrđivanja sprječavanja, ograničavanja ili narušavanja tržišnog natjecanja zlouporabom vladajućeg položaja u smislu članka 16. ZZTN, ovlaštena prikupljati podatke i obavijesti od poduzetnika, prije donošenja zaključka o pokretanju postupka u smislu članka 41. stavka 1. i članka 46. ZZTN-a.

Stoga je Agencija, dopisom od 27. siječnja 2010. pozvala poduzetnika INA d.d. da Agenciji radi utvrđivanja činjeničnog stanja na mjerodavnom tržištu dostavi pisano očitovanje na navode poduzetnika Dubrovnik Airline d.o.o. iz podneska od 28. prosinca 2009., pojašnjenje o vrstama aviogoriva koje poduzetnik INA d.d. distribuira, detaljno očitovanje o načinu određivanja cijene aviogoriva i kategorijama kupaca, popis kupaca aviogoriva poduzetnika INA d.d, cjenik aviogoriva kojeg je poduzetnik INA d.d. primjenjivao na svoje kupce u 2008. i 2009. godini, kao i popis drugih dobavljača aviogoriva na teritoriju Republike Hrvatske.

Dopisom od 24. ožujka 2010. Agencija je pozvala poduzetnika INA d.d. da dostavi podatke o pravnom osnovu temeljem kojeg je poduzetnik INA d.d. jedini opskrbljivač aviogorivom u Republici Hrvatskoj, očitovanje zašto poduzetnik INA d.d. na poduzetnika […] ne primjenjuje cjenik kao na ostale domaće kupce, a što proizlazi iz privitka očitovanja od 12. veljače 2010., očitovanje o tome primjenjuje li poduzetnik INA d.d. isti cjenik za domaće kupce i strane kupce, strukturu prodajnih cijena za mlazno gorivo za 2009. godinu koje je poduzetnik INA d.d. primjenjivao na strane kupce te pojašnjenje strukture prodajne cijene za mlazna goriva.

Podneskom od 3. ožujka 2010. Dubrovnik Airline d.o.o. je dostavio primjerke poslovne korespondencije s INOM d.d. i drugim dobavljačima aviogoriva kao potvrdu svojih navoda iz podneska od 28. prosinca 2009.

Podnescima od 12. veljače 2010. i 19. travnja 2010. INA d.d. je dostavila očitovanja i podatke zatražene dopisima Agencije od 27. siječnja 2010. i 24. ožujka 2010.

U očitovanju od 12. veljače 2010., INA d.d. je navela da pri sklapanju ugovora o prodaji s kupcem se ugovaraju komercijalni uvjeti o načinu plaćanja, danima odgode plaćanja, količini proizvoda koji se naručuje, te da isti predstavljaju pretpostavku za kategorizaciju kupaca. Pri tome je naglasila da se uvjeti prodaje goriva za mlazne motore primjenjuju na sve kupce na nediskriminirajući način, uključujući poduzetnika Dubrovnik Airline d.o.o.

Dopisom od 20. svibnja 2010. Agencija je zatražila poduzetnika Dubrovnik Airline d.o.o. očitovanje o tome na koji način se odvija nabava aviogoriva za poduzetnika Dubrovnik Airline d.o.o. u 2009. godini i u prvih četiri mjeseca 2010. godine i pod kojim uvjetima, koje destinacije pokriva svojim letovima poduzetnik Dubrovnik Airline d.o.o., te s kojim dobavljačima aviogoriva posluje po svakom letu, prikazano prema vrsti leta.

Također, dopisom od 20. svibnja 2010. Agencija je temeljem ovlasti iz članka 37. točke 9. ZZTN, zatražila dostavu podataka od poduzetnika Zračna luka Dubrovnik d.o.o. i to popis poduzetnika koji isporučuju aviogorivo u Zračnoj luci Dubrovnik, uz naznaku poduzetnika koji isporučuju aviogorivo domaćim avioprijevoznicima te poduzetnika koji isporučuju aviogorivo inozemnim avioprijevoznicima, ukoliko je riječ o više poduzetnika koji isporučuju aviogorivo u Zračnoj luci Dubrovnik, koriste li skladišne kapacitete Zračne luke Dubrovnik, vlastite skladišne kapacitete ili one u vlasništvu poduzetnika INA d.d., te pružaju li poduzetnici koji isporučuju aviogorivo u Zračnoj luci Dubrovnik vlastite usluge avioservisa ili se koriste uslugama avioservisa poduzetnika INA d.d.

Dopisom od 21. svibnja 2010. Agencija je zatražila poduzetnika INA d.d. da dostavi uvjete prodaje goriva za mlazne avione sukladno kojima se kategoriziraju kupci aviogoriva radi ostvarivanja popusta, očitovanje o tome distribuiraju li, prema saznanjima poduzetnika INA d.d., i drugi poduzetnici aviogorivo u zračnim lukama u Repub-lici Hrvatskoj, te detaljno pojašnjenje strukture veleprodajne cijene aviogoriva.

Dopisom od 28. svibnja 2010. Agencija je zatražila Hrvatsku energetsku regulatornu agenciju (dalje: HERA) kao tijelo nadležno za regulaciju energetskih djelatnosti, popis poduzetnika koji imaju dozvolu za obavljanje energetske djelatnosti trgovine na veliko naftnim derivatima u Republici Hrvatskoj, popis poduzetnika koji obavljaju djelatnost trgovine na veliko aviogorivom i pružaju uslugu opskrbe zrakoplova aviogorivom u zračnim lukama u Republici Hrvatskoj, te koje uvjete poduzetnik sa sjedištem u Republici Hrvatskoj treba ispuniti da bi mogao obavljati djelatnost opskrbe avioprijevoznika aviogorivom u Republici Hrvatskoj sukladno propisima koji uređuju energetske djelatnosti.

Podneskom od 4. lipnja 2010. Dubrovnik Airline d.o.o. se očitovao na dopis Agencije od 20. svibnja 2010., te je naveo kako nije sporno da se veleprodajna cijena aviogoriva formira temeljem Platt’s kotacije plus diferencijal i aerodromske takse (odnosno premija), te se na to dodaje naknada za zalihe i PDV, te nije sporno da INA ima pravo da različitim kupcima u odnosu na njihovu potrošnju dati različite popuste, već je sporno da INA d.d. u odnosu na Dubrovnik Airline d.o.o. ne želi potpisati Ugovor koji bi krajnju cijenu definirao na način: Platt’s kotacija plus premija, već istu prikazuje kao cijenu iz svog cjenika.

Zbog toga što u ugovoru cijena nije definirana u odnosu na Platt’s, naveo je Dubrovnik Airline d.o.o., INA d.d. nema obvezu svakih petnaest dana tog poduzetnika obavještavati o vrijednosti Platt’sa i promjeni cijene, odnosno INA d.d. može mijenjati cijenu iz svog Cjenika po slobodnoj volji, jer za navedeno nije potrebno odobrenje Ministarstva gospodarstva, rada i poduzetništva.

U istom podnesku, Dubrovnik Airline d.o.o. je naveo da domaći avioprijevoznik […] također ima cijenu izraženu sa Platt’s kotacijom, te je u odnosu na tog poduzetnika Dubrovnik Airline d.o.o. stavljen u neravnopravan položaj.

Također je naveo da s ostalim dobavljačima aviogoriva u inozemstvu ([…]), Dubrovnik Airline d.o.o. ima potpisane ugovore koji krajnju cijenu goriva jasno i transparentno definiraju u odnosu na Platt’s, te od istih Dubrovnik Airline d.o.o. redovito dobiva nove vrijednosti Platt’s kotacije te stoga lako može izračunati krajnju cijenu aviogoriva.

U podnesku zaprimljenom 7. lipnja 2010. Zračna luka Dubrovnik d.o.o. je naveo da je INA d.d. jedini i isključivi isporučitelj goriva na Zračnoj luci Dubrovnik, za domaće i strane avioprijevoznike, te ne postoje drugi poduzetnici koji takvu vrstu usluge pružaju u Zračnoj luci Dubrovnik.

Podneskom od 10. lipnja 2010. INA d.d. je dostavila podatke koje je Agencija zatražila dopisom od 21. svibnja 2010., te je navela da se veleprodajna cijena aviogoriva, izražena u važećim cjenicima poduzetnika INA d.d., izračunava pomoću Platt’s kotacije uvećane za različitu premiju.

2. PRIMIJENJENI PROPISI

Agencija je u provedbi predmetnog postupka primijenila odredbe Zakona o zaštiti tržišnog natjecanja (»Narodne novine«, broj 122/03, dalje: ZZTN) i podzakonske akte kojima se detaljnije uređuju instituti predviđeni odredbama toga zakona, i to: Uredbu o načinu utvrđivanja mjerodavnog tržišta (»Narodne novine«, broj 51/04, dalje: Uredba o mjerodavnom tržištu), te odredbe Zakona o općem upravnom postupku (»Narodne novine«, broj 53/91 i 106/93, dalje: ZoUP), kojim se uređuju pitanja provedbe upravnog postupka pred Agencijom u dijelu koji nije propisan odredbama ZZTN.

Iako je u tijeku predmetnog postupka stupio na snagu novi Zakon o zaštiti tržišnog natjecanja (»Narodne novine«, broj: 79/09), sukladno članku 75. tog zakona zahtjevi za pokretanje postupaka za koje je nadležna Agencija zaprimljeni do 30. rujna 2010., kao i postupci koji su pokrenuti u Agenciji do 30. rujna 2010., okončat će se primjenom odredaba Zakona o zaštiti tržišnog natjecanja (»Narodne novine«, broj: 122/03; dalje ZZTN).

Člankom 35. stavkom 3. ZZTN-a propisano je da Vijeće za zaštitu tržišnog natjecanja u ocjeni svih oblika sprječavanja, ograničavanja ili narušavanja tržišnog natjecanja koji mogu utjecati na trgovinu između Republike Hrvatske i Europskih zajednica, u skladu s člankom 70. Sporazuma o stabilizaciji i pridruživanju između Europskih zajednica i njihovih država članica i Republike Hrvatske (»Narodne novine – Međunarodni ugovori,« broj: 14/01; dalje: SSP), na odgovarajući način primjenjuje kriterije koji proizlaze iz pravilne primjene pravila o tržišnom natjecanju u Europskim zajednicama.

Naime, člankom 70. stavkom 2. SSP-a, sklopljenog 29. listopada 2001., koji je stupio na snagu 1. veljače 2005., određuje se da će se svako ponašanje suprotno pravilima tržišnog natjecanja ocjenjivati na temelju kriterija koji proizlaze iz primjene pravila o tržišnom natjecanju u Europskim zajednicama, posebice članaka 81., 82. i 86. Ugovora o osnivanju Europskih zajednica i instrumenata za tumačenje koje su usvojile njezine institucije, a koji su stupanjem na snagu Ugovora iz Lisabona o izmjenama i dopunama Ugovora o Europskoj uniji i Ugovora o uspostavi Europske zajednice (tzv. Lisabonski ugovor) postali članci 101., 102. i 106.

Polazeći od spomenutih odredbi SSP-a, cjelokupna pravna stečevina Europske unije (acquis communautaire), koju čini primarno i sekundarno zakonodavstvo Europske unije, ali i sudska praksa, prvenstveno praksa Europskog suda pravde, važan je interpretativni instrument za primjenu hrvatskih propisa u slučaju pravnih praznina ili dvojbi u tumačenju tih propisa.

Agencija je u ovom postupku podredno na odgovarajući način primjenjivala kriterije iz poredbenog prava Europskih zajednica (dalje: EZ), a osobito Priopćenja Komisije – Upute o provedbenim prioritetima Komisije u primjeni članka 82. Ugovora o EZ-u na postupanja poduzetnika u vladajućem položaju koja za posljedicu mogu imati zlouporabu u smislu isključivanja konkurenata s tržišta (Službeni list C 045, od 24.02.2009.)

Svi navedeni dokumenti objavljeni su u prijevodu na hrvatskom jeziku na službenim internetskim stranicama Agencije: http://www.aztn.hr/.

3. STRANKE U POSTUPKU

3.1. INA d.d.

Poduzetnik INA – Industrija nafte d.d. koji je upisan u registar kod Trgovačkog suda u Zagrebu, temeljem rješenja s matičnim brojem subjekta upisa: 080000604, registriran je između ostalog za transport nafte naftovodima i drugim nespomenutim oblicima transporta, transport naftnih derivata produktovodima i drugim nespomenutim oblicima transporta, transport nafte, naftnih derivata i biogoriva cestovnim vozilima, trgovinu na veliko naftnim derivatima, trgovinu na malo naftnim derivatima, skladištenje nafte i naftnih derivata i trgovanje, posredovanje i zastupanje na tržištu nafte i naftnih derivata.

INA d.d. obavlja djelatnost trgovine naftnim derivatima temeljem dozvole za obavljanje energetske djelatnosti izdane od Vijeća za regulaciju energetskih djelatnosti od 13. prosinca 2003. godine na razdoblje od 15 godina.

3.2. Dubrovnik Airline d.o.o.

Poduzetnik Dubrovnik Airline d.o.o. koji je upisan u registar kod Trgovačkog suda u Dubrovniku, temeljem rješenja sa matičnim brojem subjekta upisa: 090010992, registriran je između ostalog za zračni prijevoz.

Dubrovnik Airline d.o.o. obavlja djelatnost zračnog prijevoza na relacijama u Republici Hrvatskoj i u inozemstvu. Surađuje s poduzetnikom INA d.d. u pogledu opskrbe aviogorivom od 2004. godine. Posljednji osnovni ugovor navedeni poduzetnici sklopili su za razdoblje od […] do […], nakon čega su dodatno sklopili dva aneksa osnovnom ugovoru kojima se produljuje trajanje ugovornog odnosa zaključno s krajem […] godine. U […] Dubrovnik Airline d.o.o. posluje sa inozemnim dobavljačima na inozemnim zračnim lukama, i to sa […], a s poduzetnikom INA d.d. temeljem uvjeta iz posljednjeg važećeg ugovora.

4. POSEBNI ISPITNI POSTUPAK UTVRĐIVANJA ZLOUPORABE VLADAJUĆEG POLOŽAJA PODUZETNIKA INA d.d.

Zaključkom klase: UP/I 030-02/2009-01/035 urbroj: 580-02-10-64-018 od 1. srpnja 2010. Agencija je, temeljem članka 46. ZZTN-a, protiv poduzetnika INA d.d. pokrenula postupak utvrđivanja sprječavanja, ograničavanja ili narušavanja tržišnog natjecanja zlouporabom vladajućeg položaja na mjerodavnom tržištu trgovine na veliko naftnim derivatima i isporuke aviogoriva u zračnim lukama u Republici Hrvatskoj, primjenom nejednakih uvjeta na istovrsne poslove s drugim poduzetnicima, čime ih se dovodi u nepovoljan položaj u odnosu na konkurenciju u smislu članka 16. stavka 1. i 2. točke 3. ZZTN.

Sukladno odredbi članka 16. stavka 1. i stavka 2. točke 3. ZZTN zabranjena je svaka zlouporaba vladajućeg položaja jednog ili više poduzetnika na mjerodavnom tržištu, a naročito primjenom nejednakih uvjeta na istovrsne poslove s drugim poduzetnicima, čime ih se dovodi u nepovoljan položaj u odnosu na konkurenciju.

Zaključkom o pokretanju postupka Agencija je poduzetniku INA d.d. naložila da dostavi ovjerene preslike ugovora o prodaji aviogoriva koje je poduzetnik INA d.d. sklopio s poduzetnikom […] u 2008., 2009. i 2010. godini., te ovjerene preslike ugovora o prodaji aviogoriva koje je poduzetnik INA d.d. sklopio s ostalim avioprijevoznicima u 2008., 2009. i 2010. godini.

Dana 9. srpnja 2010. Agencija je zaprimila očitovanje Hrvatske energetske regulatorne agencije (dalje: HERA) zatraženo dopisom Agencije od 28. svibnja 2010. i ponovljenim dopisom od 29. lipnja 2010. Sukladno podacima HERA-e, u 2009. godini samo je energetski subjekt INA d.d. trgovala aviogorivima, te osim poduzetnika INA d.d. (u 2009. godini) nema drugih energetskih subjekata u Republici Hrvatskoj koji imaju dozvolu za obavljanje energetske djelatnosti proizvodnje naftnih derivata, a koji proizvode aviogoriva.

HERA je dalje navela da je Pravilnikom o dozvolama za obavljanje energetskih djelatnosti («Narodne novine» broj: 118/07 i 107/09) propisan postupak i uvjeti za ishođenje dozvole za obavljanje energetske djelatnosti trgovine na veliko naftnim derivatima. Da bi pravna ili fizička osoba mogla ishoditi navedenu dozvolu mora biti registrirana za obavljanje predmetne energetske djelatnosti u Repub-
lici Hrvatskoj.

Podneskom od 27. srpnja 2010. INA d.d. je dostavila ovjerene preslike ugovora o prodaji aviogoriva sklopljenih s poduzetnikom […] za 2008. i 2009. godinu te ovjerene preslike ugovora o prodaji aviogoriva sklopljenih sa ostalim avioprijevoznicima za 2008., 2009. i 2010. godinu. Uz navedeni podnesak, INA d.d. je dostavila i očitovanje direktora Sektora komercijalnih poslova gđe Barbare Mesterhazy i direktora Prodaje aviogoriva i avioservisa poduzetnika gosp. Ignacije Čutura da INA d.d. svim poduzetnicima s kojima trenutno nema sklopljen ugovor o prodaji aviogoriva, isporučuje tražene količine aviogoriva u kontinuitetu i nakon prestanka važenja sklopljenih ugovora o prodaji aviogoriva, a sukladno uvjetima iz prethodno važećih ugovora, te je trenutno s tim poduzetnicima u postupku pregovaranja.

Dopisima od 13. listopada 2010. i 28. veljače 2011. Agencija je temeljem članka 48. ZZTN, radi utvrđivanja stanja na mjerodavnom tržištu, poduzetnika INA d.d. pozvala da dostavi ugovore o prodaji aviogoriva koji su navedeni na popisu domaćih kupaca u 2008., 2009 i 2010. godini koji je INA d.d. dostavila podneskom od 12. veljače 2010., a nisu dostavljeni podneskom INE d.d. od 27. srpnja 2010., očitovanja o ugovornim odnosima s kupcima, podatke o količinama nabave aviogoriva JET A-1 inozemnih kupaca od poduzetnika INA d.d. u 2008. i 2009. godini, te iznose međunarodne Platt's kotacije za razdoblje od 1. lipnja do 31. prosinca 2008. godine, iskazane za dvotjedna razdoblja u USD/T, uvjete prodaje iz 2008. godine, prikaz iznosa premije prodajne cijene mlaznog goriva JET A-1 za zračnu luku Dubrovnik ([…]USD/t) i zračnu luku Zagreb ([…] USD/t), očitovanje o načinu i troškovima dopremanja goriva do pojedinih zračnih luka u Republici Hrvatskoj, te ostale podatke potrebne za utvrđenje stanja na mjerodavnom tržištu.

Zatražene podatke INA d.d. je dostavila podnescima od 29. listopada 2010. i 21. ožujka 2011.

U svrhu pružanja mogućnosti strankama da se izjasne o činjenicama i okolnostima koje su od važnosti za donošenje rješenja, Agencija je 12. travnja 2011. sukladno članku 54. stavku 1. ZZTN, održala usmenu raspravu.

4.1. Usmena rasprava

Sukladno članku 54. stavku 1. ZZTN-a održavanje usmene rasprave obvezno je u svim slučajevima kada je riječ o strankama sa suprotnim interesima.

Na usmenoj raspravi održanoj 12. travnja 2011. bili su nazočni Zeno Singer, zakonski zastupnik poduzetnika Dubrovnik Airline d.o.o. i Sandra Bičanić, punomoćnica, te punomoćnici poduzetnika INA d.d. Ignacije Čutura, Martina Perić Blaić i Kristina Hartman.

Zastupnik podnositelja zahtjeva Dubrovnik Airline d.o.o. je ostao kod svih dosadašnjih navoda iznesenih u zahtjevu za pokretanje postupka i tijekom postupka, a osobito zahtjeva poduzetnika Dubrovnik Airline d.o.o. da cijena aviogoriva koje kupuje od INE d.d. bude formirana na transparentan način odnosno na temelju Platt’s kotacije, a ne cjenika. Također je istaknuo da Dubrovnik Airline d.o.o. nikada nije prigovarao iznosu cijene aviogoriva već načinu formiranja, prikazivanja i transparentnosti cijene. Bitna razlika je, naglasio je podnositelj zahtjeva, što cijena formirana na osnovi Platt’s kotacije podliježe tjednim fluktuacijama na svjetskom tržištu dok cijene izražene u cjeniku je određena voljom INE d.d.

INA d.d. je ostala kod svih dosadašnjih navoda iznijetih tijekom postupka, a osobito da cijena aviogoriva u svim slučajevima formira temeljem Platt’s kotacije, te da je učinak te cijene isti za sve kupce bez obzira da li je izražen u cjeniku ili formuli.

INA d.d. je ocijenila netočnim navod poduzetnika Dubrovnik Airline d.o.o. kako isti nije prigovarao iznosu cijene aviogoriva koji je kupovao od INE d.d. budući da je bio istaknut prigovor iznosu cijene od strane tog poduzetnika za razdoblje od 2 mjeseca međutim isti nije naveo o koja 2 mjeseca 2008. je riječ.

Na navedeni iskaz INE d.d., Dubrovnik Airline d.o.o. je naveo da je problem u tome da cjenik aviogoriva INE d.d. ne prati kretanja Platt’s kotacije u svijetu već isti ovisi isključivo o INI d.d. U ljeto 2008. u Parizu i kod drugih dobavljača u Europi Dubrovnik Airline d.o.o. je plaćao aviogorivo oko […] dolara po toni dok je u isto vrijeme od INE d.d. aviogorivo kupovao po cijeni od […] dolara po toni. Istovremeno je […] imala cijenu koja obračunavana po Platt’s kotaciji dakle prema kretanjima cijene nafte u svijetu.

INA d.d. je navela da je u ljeto 2008. godine došlo do poremećaja u opskrbi tržišta mlaznim gorivom JET A-1, koji je uzrokovan kvarom na postrojenju u rafineriji Rijeka koji proizvodi navedeno gorivo. Neko vrijeme nakon toga došlo je do potpunog gašenja navedenog postrojenja. Za to vrijeme došlo je do enormnog rasta cijena mlaznog goriva na tržištu, a vrhunac je zabilježen u ljeto 2008. godine. U tom periodu INA d.d. je objavila NOTAM (obavijest kupcima o nedovoljnim količinama goriva) kako bi osigurali sve dostatne količine, budući da je INA bila prisiljena na interventni uvoz robe po višoj cijeni. Također INA d.d. se odlučila na limitaciju izvoza JET A-1 goriva stranim kupcima obavještavajući ih pismeno da pune svoje zrakoplove kod stranih dobavljača, a kako bi se osigurale količine za domaće tržište. Zbog nastale situacije te zbog interventnog uvoza, INA d.d je trpila gubitak i negativnu maržu te je stoga formirana cijena koja je primjenjivana u ljeto 2008., ne radi profita INE d.d., već radi umanjivanja gubitka koji je neprestano ostvarivan u cijelom navedenom razdoblju. Kako bi INA osigurala gorivo za domaće kupce, među kojima je Dubrovnik Airline d.o.o. bio na listi prioriteta, INA d.d. je ušla i u robne rezerve.

Dubrovnik Airline d.o.o. se očitovao da je opisana situacija problem u poslovanju INE d.d. te da stoga ista nema veze s ugovornim odredbama odnosno sadržajem ugovora o prodaju goriva sklopljenim između INE d.d. i Dubrovnik Airline d.o.o.

Dubrovnik Airline d.o.o. je naveo da je isporuka goriva vršena sve razdoblje, međutim, bez ugovora, prema cjeniku, a trenutno su u tijeku pregovori između ova dva poduzetnika o sklapanju novog ugovora sukladno kojemu bi cijena goriva bila formirana prema Platt’s kotaciji, a ugovor bi trebao biti potpisan sljedeći tjedan.

INA d.d. je navela kako očekuje potpisivanje navedenog ugovora sljedeći tjedan, te je posebno naglasila da INA d.d. ni jednog poduzetnika nije diskriminirala niti je to bila namjera, već je u danom trenutku pokušala osigurati sve količine goriva potrebne za tržište, s naglaskom prioriteta na domaće tržište.

Stoga je Agencija naložila poduzetnicima Dubrovnik Airline d.o.o. i INA d.d. dostaviti novi ugovor o prodaji goriva, odmah po potpisivanju istog.

Do dana donošenja ovog rješenja Agencija nije zaprimila novi ugovor o prodaji goriva između INE d.d. i Dubrovnik Airline d.o.o., kao ni očitovanje o sklapanju ili nesklapanju istog.

Temeljem prikupljenih podataka, Agencija je izradila sveobuhvatnu pravnu i ekonomsku analizu mjerodavnog tržišta. Provedenom pravnom i ekonomskom analizom utvrđeno je sljedeće:

5. MJERODAVNO TRŽIŠTE

Mjerodavno tržište utvrđuje se, sukladno članku 7. ZZTN, kao tržište određene robe i/ili usluga koje su predmet obavljanja djelatnosti poduzetnika na određenom zemljopisnom području, na način i prema kriterijima utvrđenim Uredbom o mjerodavnom tržištu.

Svrha utvrđivanja mjerodavnog tržišta je određivanje proizvoda s kojima se poduzetnici tržišno natječu, kao i područja na kojem se natječu. U smislu članka 4. stavka 1. Uredbe o mjerodavnom tržištu, mjerodavno tržište utvrđuje se na način da se utvrdi njegova proizvodna dimenzija i zemljopisna dimenzija.

Mjerodavno tržište u proizvodnom smislu, sukladno članku 5. Uredbe o mjerodavnom tržištu, obuhvaća sve proizvode za koje potrošači smatraju da su međusobno zamjenjivi, s obzirom na njihove bitne značajke, cijenu ili način uporabe, dok mjerodavno tržište u zemljopisnom smislu, prema članku 6. Uredbe o mjerodavnom tržištu, obuhvaća cjelokupan ili dio teritorija Republike Hrvatske, na kojem se tržišni takmaci natječu u prodaji i/ili nabavi proizvoda pod jednakim ili dovoljno ujednačenim uvjetima koji to tržište bitno razlikuje od susjednih tržišta.

Tržište nafte i naftnih derivata u Republici Hrvatskoj regulirano je Zakonom o tržištu nafte i naftnih derivata (»Narodne novine« broj: 57/06 i 18/11), Zakonom o biogorivima za prijevoz (»Narodne novine« broj: 65/09 i 145/10), Zakonom o energiji (»Narodne novine« broj 68/01, 177/04, 76/07,152/08 i 127/10) te nizom podzakonskih propisa.

Sukladno članku 2. stavku 2. točki 2. Zakona o tržištu nafte i naftnih derivata, naftni derivati su proizvodi dobiveni iz nafte i to: motorni benzini, benzini za zrakoplove, dizelska goriva, plinska ulja, loživa ulja, brodska goriva, gorivo za mlazne motore, petroleji, bitumeni, naftni koks i ukapljeni naftni plin.

Trgovina na veliko naftnim derivatima je energetska djelatnost u smislu članka 15. Zakona o energiji, koju energetski subjekt može početi obavljati temeljem rješenja odnosno dozvole koju izdaje HERA.

Poduzetnik INA d.d. jedini je poduzetnik koji obavlja djelatnost trgovine na veliko naftnim derivatima, odnosno aviogorivom u zračnim lukama u Republici Hrvatskoj. Navedeno je uz poduzetnika INA d.d. potvrdila i Hrvatska energetska regulatorna agencija (dalje: HERA), kao nadležna institucija za izdavanje dozvola za obavljanje djelatnosti trgovine na veliko naftnim derivatima, odnosno aviogorivom.

INA d.d. je također jedini poduzetnik koji pruža uslugu punjenja zrakoplova u zračnim lukama Republike Hrvatske, u sedam glavnih zračnih luka (Zagreb, Split, Dubrovnik, Zadar, Krk, Pula i Osijek) i dvije sezonske zračne luke (Brač i Mali Lošinj).

Osim toga, INA d.d. raspolaže vlastitim skladišnim kapacitetima u svim zračnim lukama, osim u Dubrovniku, gdje su skladišni kapaciteti u vlasništvu Dubrovačke zračne luke. U toj zračnoj luci INA d.d. plaća naknadu za korištenje skladišnog prostora, gdje je također jedini poduzetnik koji pruža takvu vrstu usluge.

INA d.d. prodaje dva tipa aviogoriva, mlazno gorivo JET A-1 i aviobenzin AB 100LL. U predmetnom slučaju Agencija je analizirala uvjete prodaje isključivo mlaznog goriva JET A-1 poduzetnika INA d.d., budući da podnositelj zahtjeva, Dubrovnik Airline d.o.o. s poduzetnikom INA d.d. surađuje isključivo u nabavi te vrste aviogoriva.

Na svakoj zračnoj luci INA d.d. raspolaže, u okviru svoje komercijalne poslovne jedinice »Prodaja aviogoriva i avioservisi« avioservisima koji manipuliraju aviogorivom, u smislu njegova skladištenja, transporta i utovara u zrakoplove.

Iako je poduzetnik INA d.d. jedini poduzetnik u zračnim lukama u Republici Hrvatskoj koji obavlja djelatnost trgovine na veliko naftnim derivatima, odnosno aviogorivom u zračnim lukama i djelatnost opskrbe zrakoplova aviogorivom u zračnim lukama, navedene djelatnosti su dvije odvojene djelatnosti, te obavljanje jedne nužno ne uvjetuje obavljanje druge djelatnosti od strane istog poduzetnika.

Slijedom navedenog, mjerodavno tržište je provedenom analizom u predmetnom slučaju nakon donošenja zaključka o pokretanju postupka 1. srpnja 2010., sukladno članku 5. i 6. te člancima 7., 8., 9. i 10. Uredbe o mjerodavnom tržištu utvrđeno dvojako, i to kao:

→ Tržište trgovine na veliko mlaznim gorivom JET A-1 u Republici Hrvatskoj

→ Tržište opskrbe zrakoplova mlaznim gorivom JET A-1 u zračnim lukama u Republici Hrvatskoj.

Sukladno članku 15. stavku 1. točki 1. ZZTN poduzetnik je u vladajućem položaju ako se zbog svoje tržišne snage može ponašati na mjerodavnom tržištu u značajnoj mjeri neovisno od svojih stvarnih ili mogućih konkurenata, potrošača, kupaca ili dobavljača, a naročito ako nema konkurenata na mjerodavnom tržištu.

Slijedom navedenog, nesporno je utvrđeno da INA d.d., kao jedini trgovac na veliko aviogorivom u Republici Hrvatskoj te jedini pružatelj usluge opskrbe zrakoplova aviogorivom, ostvaruje vladajući položaj na mjerodavnom tržištu trgovine na veliko mlaznim gorivom JET A-1 i tržištu opskrbe zrakoplova mlaznim gorivom JET A-1 u zračnim lukama u Republici Hrvatskoj u smislu članka 15. stavka 1. točke 1. ZZTN.

6. ANALIZA UGOVORA O PRODAJI MLAZNOG GORIVA JET A-1 PODUZETNIKA INA d.d. I NJEGOVIH KUPACA

S obzirom na navode podnositelja zahtjeva o različitom iskazivanju cijene INE d.d. prema poduzetniku Dubrovnik Airline d.o.o. u odnosu na druge kupce mlaznog goriva JET A-1, te tvrdnju poduzetnika INA d.d. kako primjenjuje isti način izračuna cijene u slučaju domaćih i u slučaju inozemnih kupaca, Agencija je analizirala sve sklopljene ugovore o prodaji s kupcima INE d.d. u 2008., 2009. i 2010. godini kako bi se utvrdilo primjenjuje li INA d.d. iste kriterije pri izračunu cijene za domaće i inozemne kupce.

Podneskom od 27. srpnja 2010. i 29. listopada 2010. INA d.d. je dostavila ovjerene preslike ugovora o prodaji aviogoriva sklopljenih s poduzetnikom […] za 2008. i 2009. godinu te ovjerene preslike ugovora o prodaji aviogoriva sklopljenih s ostalim avioprijevoznicima u 2008., 2009. i 2010. godinu.

Analizom ugovora o prodaji Agencija je utvrdila kako je INA d.d. u promatranom razdoblju sklapala dvije vrste tipskih ugovora.

Naime, INA d.d. kategorizira svoje kupce ovisno o njihovom sjedištu, te razlikuje ugovore o prodaji koje sklapa s kupcima sa sjedištem u Republici Hrvatskoj (dalje: domaći kupci) te ugovore o prodaji koje sklapa s kupcima sa sjedištem izvan Republike Hrvatske (dalje: inozemni kupci).

U 2008. godini INA d.d. poslovala je temeljem sklopljenih ugovora o prodaji goriva sa sljedećim kupcima koji imaju sjedište u Republici Hrvatskoj: […].

Inozemni kupci poduzetnika INA d.d. u 2008. godini bili su: […].

U 2009. INA d.d. prodavala je aviogorivo JET A-1 sljedećim domaćim poduzetnicima […].

Inozemni kupci aviogoriva JET A-1 INE d.d. u 2009. godini bili su […].

U 2010. aviogorivo od INE d.d. kupovali su poduzetnici sa sjedištem u Republici Hrvatskoj: […].

Podneskom od 27. srpnja 2010. te na usmenoj raspravi održanoj 12. travnja 2011. INA d.d. se očitovala da svim poduzetnicima s kojima trenutno nema sklopljen ugovor o prodaji aviogoriva, isporučuje tražene količine aviogoriva u kontinuitetu i nakon prestanka važenja sklopljenih ugovora o prodaji aviogoriva, a sukladno uvjetima iz prethodno važećih ugovora, te je trenutno s tim poduzetnicima u postupku pregovaranja. Navedeno je potvrdila i podnescima od 29. listopada 2010. i 21. ožujka 2011., osim vezano uz […]. INA d.d., u podnesku od 29. listopada 2010. se očitovala da s tim poduzetnikom nije ostvarila suradnju u 2010. godini.

Podnescima od 29. listopada 2010. i 21. ožujka 2011. INA d.d. se očitovala da s poduzetnikom […] nakon 15. srpnja 2009. godine nije sklopila novi ugovor već s navedenim poduzetnikom kontinuirano posluje sukladno uvjetima iz ugovora sklopljenog za 2009. godinu.

U podnesku od 21. ožujka 2011. te na usmenoj raspravi održanoj 12. travnja 2011. INA d.d. je navela da s poduzetnikom Dubrovnik Airlines d.d. nije sklopila ugovor o prodaji goriva za 2011. godinu, te je posebno naglasila da ugovorni odnos između INA d.d. i Dubrovnik Airlines d.o.o. ni u jednom trenutku nije prestao, već isti traje uz primjenu uvjeta iz posljednjeg važećeg ugovora, te se kupcu kontinuirano vrši isporuka robe.

Inozemni kupci aviogoriva INE d.d. u 2010. godini: […].

U pravilu se obje vrste osnovnog ugovora sklapaju na razdoblje od jedne godine, te se produljuju aneksima za naredno razdoblje, u pravilu na razdoblje od šest mjeseci.

Uvidom u dostavljene ugovore Agencija je utvrdila da INA d.d. ne iskazuje prodajnu cijenu na isti način u slučaju navedene dvije kategorije kupaca.

Osim toga, Agencija je utvrdila kako u slučaju poduzetnika […] postoji dodatno odstupanje od načina iskazivanja prodajne cijene kojeg primjenjuje INA d.d. u slučaju domaćih kupaca.

Naime, u slučaju domaćih kupaca cijena u osnovnim ugovorima definirana je kao cijena iz službenog cjenika INA d.d., dok je u slučaju inozemnih kupaca cijena definirana kao iznos Platt's kotacije uvećana za iznos premije za pojedinu zračnu luku.

Tako je Ugovoru o prodaji robe broj […] sklopljenom između poduzetnika INA d.d. i poduzetnika […] na razdoblje od […] do […], članak 2. stavak 1. koji uređuje cijenu glasi:

»Prodavatelj prodaje Kupcu robu iz članka 1. ovog Ugovora, po cijenama iz cjenika INA-e važećim na dan isporuke.

Prodavatelj je dužan Kupcu dostaviti cijenu za robu koja je predmet ovog Ugovora.

U slučaju promjene cijene goriva za mlazne motore JET A-1 Prodavatelj je dužan obavijestiti Kupca pismenim putem.«

U Ugovoru o prodaji robe broj […] sklopljenom između poduzetnika INA d.d. i poduzetnika Dubrovnik Airline d.o.o. na razdoblje od […] do […], a koji se sukladno očitovanjima stranaka primjenjivao i nakon ugovorenog razdoblja, odredba članka 2. stavka 1. kojim je uređena cijena glasi:

»Prodavatelj prodaje Kupcu robu iz članka 1. ovog Ugovora, po cijenama važećim na dan isporuke. U slučaju promjene cijene mlaznog goriva JET A-1 Prodavatelj je dužan obavijestiti Kupca pismenim putem.«

Nadalje, uvidom u cjenik poduzetnika INA d.d. kojeg isti primjenjuje prema svim domaćim kupcima, osim poduzetnika […], Agencija je utvrdila da je domaćim kupcima, za razliku od inozemnih kupaca, razvidan manji broj kategorija strukture prodajne cijene. Riječ je o slijedećim kategorijama:

bruto prodajna cijena = neto prodajna cijena + PDV + naknada za obvezne zalihe

Cjenik se domaćim kupcima dostavlja na dvotjednoj osnovi, a sadrži iznos važeće prodajne cijene koja se primjenjuje tijekom dvotjednog razdoblja.

Cijene za inozemne kupce također se mijenjaju na dvotjednoj osnovi, međutim ne temelje se na cjeniku INA d.d.

Tako je primjerice u Ugovoru o prodaji sklopljenom između INA d.d. i […] sklopljenim na razdoblje od […] do […] članak 7. kojim je uređena cijena ugovoreno da će cijena biti utvrđivana svakih četrnaest dana temeljem Platt’s kotacije plus premija utvrđena za pojedinu zračnu luku ([…] USD/t za zračnu luku Dubrovnik, […] USD/t za zračnu luku Osijek, […] USD/t za zračnu luku Brač, […] USD/t za zračnu luku Zadar, Rijeka i Pula, […] USD/t za zračnu luku Split, […] USD/t za zračnu luku Zagreb).

Budući da je domaćim kupcima razvidna tek kategorija neto prodajne cijene, dok nemaju uvida u temelj prodajne cijene, visinu Platt's kotacije, i iznos premije, način iskaza prodajne cijene nedvojbeno je manje transparentan za domaće kupce u odnosu na inozemne.

U slučaju poduzetnika […] postoji dodatno odstupanje od načina iskazivanja prodajne cijene kojeg primjenjuje INA d.d. u slučaju domaćih kupaca.

Naime, uvidom u sklopljene ugovore o prodaji mlaznog goriva JET A-1 poduzetnika INA d.d. i […], Agencija je utvrdila kako taj poduzetnik ima na poseban način iskazanu prodajnu cijenu u odnosu na domaće i u odnosu na inozemne kupce.

Članak 2. stavak 1 Ugovora o prodaji robe broj […] koji su sklopili INA d.d. i […] za razdoblje od […] do […] glasi:

»Ugovorne strane suglasne su da se cijena robe utvrđuje u USD za tonu. Formula za izračun prodajne cijene je slijedeća: Av. JET FOB MED + […] USD/t.«

Stavak 1. članka 3. istog ugovora glasi:

»Utvrđivanje cijene robe vrši se petnaestodnevno, odnosno 01. i 16. u mjesecu prema prosjeku PLATT'S AV.JET FOB MED prethodnih petnaest dana (radni dani).

Protuvrijednost izražena u kunama obračunava se primjenom prosječnog srednjeg tečaja USD za kune po tečaju Hrvatske narodne banke prethodna dva tjedna (svih 14 dana tjednu).«

Naime, cijena za […] kao domaćeg kupca nije iskazana cjenikom INA d.d., već na način na koji INA d.d. prodajnu cijenu iskazuje u slučaju inozemnih kupaca, međutim uz posebno utvrđenu visinu premije za sve zračne luke. Dakle, prodajna cijena za […] iznosi:

prodajna cijena = Platt's kotacija + premija ([…] USD/t za sve zračne luke)

Slijedom iznijetog, Agencija je utvrdila da poduzetnik INA d.d. u slučaju poduzetnika […] primjenjuje jedinstvenu premiju za sve zračne luke u iznosu od […] USD/t, te mu se osnovica izražava u USD, dok se cijena za ostale domaće kupce izražava u kunskoj protuvrijednosti sukladno cjeniku.

Navedenu primjenu različite cijene poduzetnik INA d.d. opravdala je činjenicom da je […] najznačajniji kupac mlaznog goriva JET A-1, te da sudjeluje sa najznačajnijim udjelom u ukupnoj prodaji mlaznog goriva JET A-1 svih kupaca INA d.d.

Prema očitovanju poduzetnika INA d.d. svi ugovori o prodaji temelje se na važećim Uvjetima prodaje iz 2008. godine. Temeljem uvjeta prodaje INA d.d. svoje kupce nadalje kategorizira prema prodanim količinama iz prethodne godine, sukladno čemu im određuje komercijalne uvjete kupnje te eventualne popuste.

6.1. Uvjeti prodaje i opskrbe mlaznim gorivom JET A-1 poduzetnika INA d.d. u zračnim lukama u Republici Hrvatskoj

Uvjeti prodaje goriva za mlazne motore JET A-1 za 2008. godinu utvrđuju cijenu goriva, količinske popuste te rok plaćanja.

Vezano uz količinske popuste koje INA d.d. odobrava svojim kupcima, navedenim uvjetima utvrđeno je kako u slučaju da kupac ispunjava uvjete za dodjelu količinskih popusta INA d.d. mu odobrava popust u visini od:

– […] USD/t ukoliko je kupac u prethodnoj godini kupio […] t robe,

– […] USD/t ukoliko je kupac u prethodnoj godini kupio […] t robe,

– […] USD/t ukoliko je kupac u prethodnoj godini kupio […] t robe

– […] USD/t ukoliko je kupac u prethodnoj godini kupio […] t robe

– […] USD/t ukoliko je kupac u prethodnoj godini kupio […] t robe

– […] USD/t ukoliko je kupac u prethodnoj godini kupio […] t robe

– ukoliko je kupac u prethodnoj godini kupio […] t robe – primjenjuju se posebni uvjeti.

Uvidom u dostavljenu dokumentaciju Agencija je utvrdila da su količinske popuste od poduzetnika INA d.d. ostvarivali:

– u 2008. godini:

→ […] – […] USD/t (u 2008. godini kupio je […] t aviogoriva)

→ […] – […] USD/t (u 2008. godini kupio je […] t aviogoriva)

→ […] – […] (u 2008. godini kupio je […] t aviogoriva)

– u 2009. godini:

→ […] – […] USD/t

→ […] – […]

Količinski popusti koje su ostvarivali inozemni kupci nisu razvidni iz sklopljenih ugovora o prodaji s poduzetnikom INA d.d.

Poduzetniku […] popust se iskazuje na zaseban način od ostalih domaćih kupaca, te on u 2008. i 2009. godini iznosi […]. INA d.d. je takav popust obrazložila činjenicom da je poduzetnik […] najveći kupac mlaznog goriva JET A-1, sudjelujući sa 70 – 80 posto udjela u ukupnoj prodaji mlaznog goriva JET A-1 domaćim kupcima i 40-50 posto u ukupnoj prodaji tog goriva svim kupcima.

Analizom prikupljenih podataka, Agencija je utvrdila prodane količine mlaznog goriva poduzetnika INA d.d. u 2008. i 2009. godini domaćim kupcima, te su iste prikazane tablicom 1.

Tablica 1.: Prodane količine mlaznog goriva JET A-1 poduzetnika INA d.d. u 2008. i 2009. godini domaćim i inozemnim kupcima

![](dodatni/416213.jpg)

Izvor: Očitovanje poduzetnika INA d.d. od 12. veljače i 29. listopada 2010.

Obrada: AZTN.

Iz analiziranih podataka poduzetnika INA d.d. o prodanim količinama mlaznog goriva i domaćim i inozemnim kupcima proizlazi kako je poduzetnik […] u 2008. i 2009. godini sudjelovao sa 70 – 80 posto u prodaji tog goriva domaćim avioprijevoznicima, te s preko 60 posto u ukupnoj prodaji svim kupcima.

7. STRUKTURA I NAČIN FORMIRANJA PRODAJNE CIJENE MLAZNOG GORIVA JET A-1
PODUZETNIKA INA d.d.

Svi ugovori o prodaji koje INA d.d. sklapa sa svojim kupcima, prema očitovanju INA d.d. temelje se na uvjetima prodaje INA d.d. iz 2008. godine, gdje se između ostalog definiraju i prodajne cijene mlaznog goriva JET A-1 za sve zračne luke u Republici Hrvatskoj i to na isti način za sve kupce prema formuli:

bruto prodajna cijena = Platt's kotacija + premija + PDV + naknada za obvezne zalihe

Platt's kotacija predstavlja osnovicu cijene mlaznog goriva, a riječ je o pokazatelju koji, prikazan kao FOB MED JET AV FUEL ili samo FOB MED, označava srednju dnevnu burzovnu cijenu naftnih derivata u USD/t, koji se objavljuje u »Platt’s European Marketscan« izvješću globalnog pružatelja informacija vezanih uz tržišta energije i metala. Koristi se kao relevantni pokazatelj kretanja cijene naftnih derivata na svjetskoj razini pri izračunu domaćih cijena naftnih derivata, kako ga propisuje i članak 7. stavak 3. Zakona o tržištu nafte i naftnih derivata. Mijenja se u pravilu na dvotjednoj osnovi i predstavlja razlog kretanja cijene mlaznog goriva JET A-1 na dvotjednoj osnovi, ne samo poduzetnika INA d.d. već i inozemnih dobavljača i opskrbljivača tog goriva.

Premija je iznos prodajne cijene mlaznog goriva JET A-1 kojeg poduzetnik INA d.d. utvrđuje fiksno za pojedinu zračnu luku u Republici Hrvatskoj. Premiju sačinjavaju primarni i sekundarni troškovi te aerodromska naknada za zračne luke čija je visina i obveza plaćanja utvrđena sukladno posebnim propisima.

premija = primarni troškovi + sekundarni troškovi + aerodromska naknada + marža

Primarni troškovi odnose se na troškove prijevoza goriva od ishodišta do lokacije avioservisa, a sekundarni troškovi na troškove skladištenja i manipulacije gorivom unutar skladišta avioservisa. I primarni i sekundarni troškovi različiti su za pojedinu zračnu luku.

Prema navedenim kriterijima poduzetnik INA d.d. utvrdio je visinu premije za pojedinu zračnu luku u visini od:

– […] USD/t za zračnu luku Dubrovnik

– […] USD/t za zračnu luku Osijek

– […] USD/t za zračnu luku Brač

– […] USD/t za zračnu luku Zadar, Rijeka i Pula

– […] USD/t za zračnu luku Split

– […] USD/t za zračnu luku Zagreb.

Obveznici plaćanja PDV-a i naknade za obvezne zalihe su isključivo domaći kupci, a obveza plaćanja naknade za obvezne zalihe propisana je od strane Hrvatske agencije za obvezne zalihe nafte i naftnih derivata.

Naime, sukladno članku 7. stavku 1. Zakona o tržištu nafte i naftnih derivata cijene nafte i naftnih derivata utvrđuju se u skladu sa uvjetima na tržištu, a sukladno stavku 3. i stavku 5. članka 7. tog zakona, izračun za određivanje najviše razine cijena naftnih derivata temelji se na mjerljivim tržišnim elementima, a uključuje: cijenu naftnih derivata na tržištu Mediterana, devizni tečaj, premiju energetskog subjekta, naknade i poreze koji se obračunavaju po posebnim propisima, te sredstva za financiranje rada Agencije za obvezne zalihe i obveznih zaliha nafte i naftnih derivata u iznosu koji godišnje utvrđuje Vlada Republike Hrvatske na prijedlog Agencije za obvezne zalihe.

Navedeno predstavlja izračun bruto prodajne cijene, sukladno očitovanju poduzetnika INA d.d., koji se primjenjuje prema svim kupcima. Dakle, razliku u cijeni koju INA d.d. naplaćuje kupcima iz Republike Hrvatske u odnosu na kupce iz inozemstva čini isključivo iznos PDV-a i naknade za obvezne zalihe, prema navodima INA d.d.

Daljnje obrazloženje razlike u visinama premije za pojedinu zračnu luku INA d.d. je dostavila 21. ožujka 2011. očitovanjem kojim je dala usporedni prikaz strukture troškova premije za zračnu luku Zagreb i Dubrovnik, prikazan tablicom 2. INA d.d. navodi kako je naknada zračnim lukama za prodano gorivo uračunata u troškove u visini od […] USD/t, odnosno kako taj trošak nije iskazan zasebno.

Tablica 2.: Struktura troškova premije za zračnu luku Zagreb i Dubrovnik prema očitovanju INA d.d. od 21. ožujka 2011.

|  |  |  |
| --- | --- | --- |
|  | Zagreb | Dubrovnik |
| NCR FOB+39 | […] | […] |
| Logistika (primarni trošak) | […] | […] |
| Avioservisi (sekundarni trošak) | […] | […] |
| Marža | […] | […] |
| Premija ukupno | […] | […] |

Izvor: Očitovanje INA d.d. od 21. ožujka 2011.

Obrada: AZTN.

U odnosu na troškove logistike, odnosno prijevoza goriva do zračnih luka, odnosno do samih zrakoplova, INA d.d. pojašnjava kako se gorivo JET A-1 na lokacije avioservisa svih zračnih luka doprema autocisternama iz Rafinerije Nafte Rijeka, osim u slučaju zračnih luka Dubrovnik i Split, gdje se zbog udaljenosti gorivo doprema brodom do veleprodajnih skladišta u Pločama i Solinu, te se nakon toga odvozi autocisternama na lokacije avioservisa Dubrovnik i Split. Napominje kako su u trošak prijevoza goriva uračunati troškovi prijevoza brodom i autocisternama.

8. USPOREDBA PRODAJNIH CIJENA MLAZNOG GORIVA JET A-1 PODUZETNIKA INA d.d. PREMA DOMAĆIM I INOZEMNIM KUPCIMA

Kako bi utvrdila je li riječ isključivo o različitom iskazivanju prodajne cijene u slučaju domaćih i inozemnih kupaca, ili i o različitom izračunu prodajne cijene, sukladno navodima poduzetnika INA d.d., Agencija je analizirala prodajne cijene primjenjivane prema domaćim i inozemnim kupcima od 16. lipnja do 16. studenoga 2008. godine u zračnoj luci Dubrovnik.

Naime, poduzetnik Dubrovnik Airline d.o.o. je u svom zahtjevu za pokretanje postupka naveo kako cijene poduzetnika INA d.d. tijekom 2008. godine, u razdoblju dok je Platt's kotacija bilježila pad, nisu pratile isti trend već ih je poduzetnik INA d.d. zadržao na istoj razini. Očitovanjem od 3. ožujka 2010. Dubrovnik Airline d.o.o. dostavio je cjenike njegovih inozemnih dobavljača goriva iz kojih je razvidan iznos međunarodne Platt's kotacije za razdoblje od 16. lipnja do 16. studenog 2008. godine. Poduzetnik INA d.d. također je dostavio iznose Platt's kotacija za promatrano razdoblje.

U tablici 3. prikazan je izračun prodajnih cijena mlaznog goriva JET A-1 za inozemne kupce, preračunatih u kunsku protuvrijednost, te prodajne cijene iz cjenika INA d.d. za domaće kupce, kako bi bio razvidan odnos prodajnih cijena koje je poduzetnik INA d.d. primjenjivao prema pojedinoj kategoriji kupaca tijekom promatranog razdoblja u zračnoj luci Dubrovnik.

Izdvojenim stupcem prikazane su i prodajne cijene primjenjivane u slučaju poduzetnika […], s obzirom na poseban način iskaza cijene koju INA d.d. primjenjuje u slučaju tog poduzetnika.

Tablica 3.: Usporedba cijena mlaznog goriva JET A-1 poduzetnika INA d.d. za inozemne i domaće kupce u zračnoj luci Dubrovnik u razdoblju od 16. lipnja do 16. studenoga 2008. godine

![](dodatni/416214.jpg)

Napomena: Cijena iz cjenika INE za domaće kupce umanjena je za iznos naknade za obvezne zalihe i PDV-a, radi preciznije usporedbe iznosa cijena koje je INA primjenjivala na inozemne i domaće kupce, s obzirom da je riječ o obvezi plaćanja navedene naknade i poreza samo za domaće kupce.

Izvor: Očitovanje poduzetnika Dubrovnik Airline d.o.o. od 3. ožujka 2010., očitovanje poduzetnika INA d.d. od 29. listopada 2010.

Obrada: AZTN.

U tablici 3. uspoređivani su iznosi prodajnih cijena za inozemne kupce i prodajnih cijena za domaće kupce umanjenih za iznos naknade za obvezne zalihe i PDV-a, budući da su inozemni kupci oslobođeni plaćanja tih naknada i poreza. Cijene za inozemne kupce iskazane su u kunskoj protuvrijednosti sukladno tečaju Hrvatske narodne banke na promatrani datum.

Tablicom 4. prikazani su iznosi razlika u cijeni između domaćih i inozemnih kupaca, te razlike u cijenama između obje vrste kupaca i poduzetnika […].

Tablica 4.: Razlike u cijeni inozemnih, domaćih kupaca i poduzetnika […] u zračnoj luci Dubrovnik u razdoblju od 16. lipnja do 16. studenoga 2008. godine

![](dodatni/416215.jpeg)

Izvor: Očitovanje poduzetnika Dubrovnik Airline d.o.o. od 3. ožujka 2010., očitovanje poduzetnika INA d.d. od 29. listopada 2010.

Obrada: AZTN.

Iz tablica 3. i 4. razvidno je kako su bile prisutne razlike u cijeni po kojima je INA d.d. ispostavljao mlazno gorivo JET A-1 inozemnim i domaćim kupcima. Domaći kupci su u pravilu imali više cijene goriva od inozemnih, a razlika u cijeni u razdoblju od 16. lipnja do 1. studenoga 2008. godine imala je i trend rasta. Najznačajnija razlika u cijeni bila je prisutna u dvotjednom razdoblju od 16. listopada do 1. studenoga 2008.

S obzirom na trend rasta razlike cijena domaćih i inozemnih kupaca nameće se zaključak kako cijene mlaznog goriva JET A-1 za domaće kupce nisu slijedile promjene međunarodnog pokazatelja Platt's kao što su to činile cijene inozemnih kupaca.

Iz tablica 3. i 4. razvidna je i razlika u cijeni prisutna između domaćih kupaca i poduzetnika […], kao i razlika koja je postojala u odnosu na inozemne kupce. Promatrajući iznose razlika u cijeni […] s jedne strane i domaćih i inozemnih kupaca s druge strane evidentno je kako je visina cijena […] bila bliža cijenama inozemnih kupaca, no razina joj je i dalje bila niža.

Vidljivo je odstupanje cijena za domaće kupce kako od kretanja Platt's kotacije, tako i od cijena za inozemne kupce, koje u pravilu slijede kretanje Platt's kotacije, kao i kretanje cijene za […].

Slika 1.: Grafički prikaz kretanja prodajnih cijena domaćih kupaca, inozemnih kupaca, poduzetnika […] i iznosa Platt's kotacije u zračnoj luci Dubrovnik u razdoblju od 16. lipnja do 16. studenoga 2008. godine

[…]

Izvor: Očitovanje poduzetnika Dubrovnik Airline d.o.o. od 3. ožujka 2010., očitovanje poduzetnika INA d.d. od 29. listopada 2010.

Obrada: AZTN.

Slijedom navedenog, temeljem provedene analize na primjeru cijena koje je poduzetnik INA d.d. primjenjivao od 16. lipnja do 16. studenog 2008. godine u zračnoj luci Dubrovnik Agencija je utvrdila kako je poduzetnik INA d.d. na tri kategorije kupaca (domaći, inozemni i […]) primjenjivao različite načine izračuna prodajnih cijena, koji su za posljedicu rezultirali i različitim prodajnim cijenama mlaznog goriva JET A-1 za svaku kategoriju kupaca.

INA d.d. je na usmenoj raspravi održanoj 12. travnja 2011. obrazložila odstupanje od međunarodne Platt's kotacije činjenicom da je u ljeto 2008. godine došlo do poremećaja u opskrbi tržišta mlaznim gorivom JET A-1, te kako je stoga INA d.d. bila primorana formirati posebnu cijenu kojom bi umanjila gubitke, o čemu su obaviješteni svi kupci INA d.d.

9. PRIMJENA NEJEDNAKIH UVJETA NA ISTOVRSNE POSLOVE S RAZLIČITIM PODUZETNICIMA

Temeljem provedenog posebnog ispitnog postupka, Agencija je utvrđivala utemeljenost navoda poduzetnika Dubrovnik Airline d.o.o. o tome je li INA d.d. formirala cijene aviogoriva kojim je opskrbljivala tog poduzetnika na netransparentan način, te je li primjenjivala različit način određivanja krajnje cijene za poduzetnika Dubrovnik Airline d.o.o. i druge kupce, sve u smislu članka 16. stavka 2. točke 3. ZZTN.

Agencija je utvrdila kako poduzetnik INA d.d. ostvaruje vladajući položaj na mjerodavnim tržištima trgovine na veliko mlaznim gorivom A-1 u Republici Hrvatskoj i opskrbe zrakoplova mlaznim gorivom A-1 u zračnim lukama u Republici Hrvatskoj u smislu članka 15. stavka 1. točke 1. ZZTN.

Jedan od načina zlouporabe vladajućeg položaja na tržištu je primjena nejednakih uvjeta na istovrsne poslove s različitim poduzetnicima, čime ih se stavlja u nepovoljan položaj u odnosu na njihovu konkurenciju. Navedeno je zabranjeno člankom 16. stavkom 2. točkom 3. ZZTN, a koji je sadržajno sukladan članku 102. stavku 2. točki c) Ugovora o EZ.

Sukladno pravu tržišnog natjecanja EU tri su pretpostavke primjene članka 102. stavka 2. točke c) koja se odnosi na zlouporabu vladajućeg položaja poduzetnika primjenom nejednakih uvjeta na istovrsne poslove s različitim poduzetnicima, to su:

1. poduzetnik u vladajućem položaju primjenjuje različite uvjete u poslovima s različitim poslovnim partnerima,

2. poslovi koji se uspoređuju moraju biti istovrsni te

3. posljedica takvog postupanja poduzetnika u vladajućem položaju utječe na konkurentni položaj diskriminiranog poslovnog partnera.

Iako je najčešći oblik primjene nejednakih uvjeta diskriminacija u cijenama, zabrana diskriminacije nije ograničena samo na određivanje različitih cijena u odnosu na različite poslovne partnere, već i na druge oblike nejednakih uvjeta pod kojima se sklapaju pravni poslovi.

Kako je predmet prodaje u svim analiziranim ugovorima u predmetnom upravnom postupku ugovorena količina mlaznog goriva JET A-1, a podnositelj zahtjeva nije osporavao iznose količinskih popusta koje INA d.d. primjenjuje pri prodaji navedenog mlaznog goriva, Agencija je, razmatrajući ugovore o prodaji mlaznog goriva JET A-1 koje je INA d.d. sklapala s domaćim i inozemnim kupcima u promatranom razdoblju, utvrdila kako je riječ o istovrsnim poslovima u smislu članka 16. stavka 2. točke 3. ZZTN-a.

Iz ugovora o prodaji sklopljenih između poduzetnika INA d.d. i njegovih kupaca, Agencija je utvrdila kako INA d.d. prodajnu cijenu iskazuje različito u slučaju inozemnih i u slučaju domaćih kupaca. U slučaju domaćih kupaca INA d.d. dvotjedno dostavlja kupcima važeći cjenik koji sadrži nekoliko kategorija strukture prodajne cijene, međutim iz kojih kupcima nije razvidan iznos Platt's međunarodne kotacije, odnosno potpuna struktura i način utvrđivanja prodajne cijene. U slučaju inozemnih kupaca cijena je transparentno prikazana budući je jasno naznačen fiksni iznos cijene, tzv. premija po pojedinoj zračnoj luci, dok drugi dio cijene čini varijabilni čimbenik, Platt's kotacija.

Iz navedenog proizlazi i kako je transparentnost strukture prodajne cijene u slučaju domaćih kupaca znatno manja u odnosu na transparentnost cijene u slučaju inozemnih kupaca. U slučaju inozemnih kupaca prodajna cijena, koja je jasno iskazana kupcima, sastoji se od fiksne i varijabilne komponente, gdje na varijabilnu komponentu ne utječe niti ju određuje poduzetnik INA d.d. U slučaju domaćih kupaca, iz cjenika poduzetnika INA d.d. nisu razvidne varijabilna i fiksna komponenta cijene, te domaći kupci nemaju mogućnost uvida u potpunu strukturu cijene niti im je razvidna njezina povezanost sa Platt's međunarodnom kotacijom.

Usporedbom prodajnih cijena aviogoriva za strane i domaće kupce, Agencija je utvrdila da, unatoč očitovanju INA d.d. da različiti načini izračuna prodajne cijene za strane i domaće kupce rezultiraju istim iznosima prodajnih cijena, postoje razlike u iznosima prodajnih cijena za domaće i strane kupce. Pri tome je Agencija vodila računa da domaći kupci u odnosu na strane plaćaju PDV i naknadu za obvezne zalihe.

Nadalje, uvidom u sklopljene ugovore o prodaji utvrđeno je kako za poduzetnika […] poduzetnik INA d.d. utvrdio jedinstvenu cijenu, odnosno jedinstveni fiksni iznos premije za sve zračne luke, te mu cijenu iskazuje na način koji primjenjuje u slučaju inozemnih kupaca, odnosno na poduzetnika […] ne primjenjuje cjenik koji primjenjuje u slučaju ostalih domaćih kupaca.

U pravu tržišnog natjecanja, popusti vezani isključivo s obujmom pribavljenih proizvoda ili usluga od istog dobavljača nisu zabranjeni. Stoga se, s obzirom na udio poduzetnika […] od 70 do 80 posto u prodaji mlaznog goriva JET A-1 poduzetnika INA d.d. domaćim prijevoznicima i preko 60 posto u ukupnoj prodaji svim kupcima, odobravanje posebnog popusta tom poduzetniku, ne može smatrati primjenom nejednakih uvjeta na istovrsne poslove u smislu članka 16. stavka 2. točke 3. ZZTN-a.

Usporedna analiza cijena za domaće i inozemne kupce, kao i cijena poduzetnika […] primjenjivana od poduzetnika INA d.d. u razdoblju od 16. lipnja do 16. studenoga 2008. godine u zračnoj luci Dubrovnik pokazala je da su u promatranom razdoblju bile prisutne razlike u cijenama između domaćih i inozemnih kupaca, na način da su cijene za domaće kupce iznosile više nego što je bio slučaj s cijenama za inozemne kupce, kao i da je bilo prisutno odstupanje cijena domaćih kupaca od kretanja međunarodne Platt's kotacije, osnovice cijene za mlazno gorivo JET A-1.

Razliku u cijenama između domaćih i inozemnih kupaca INA d.d. je na usmenoj raspravi održanoj 12. travnja 2011. obrazložila poremećajima u opskrbi tržišta mlaznim gorivom JET A-1, te je formirala posebnu cijenu radi umanjivanja gubitaka. INA d.d. Agenciji nije dostavila nikakve dokaze kojima bi potkrijepila svoje tvrdnje.

Osim toga, iz navedenog proizlazi kako INA d.d. ima različit pristup prema domaćim i inozemnim kupcima, budući da se cijene za inozemne kupce u istom razdoblju nisu prilagođavale navedenim poremećajima tržišta.

Slijedom navedenog, Agencija je zaključila da su razlike u ugovornim odredbama, a posljedično i cijeni mlaznog goriva, primjenom isključivog kriterija domaći ili inozemni kupci, po svojoj prirodi diskriminirajuće, u smislu članka 16. stavka 2. točke 3. ZZTN.

Sukladno Uputi EK o primjeni članka 102. Ugovora o EU obveza je poduzetnika u vladajućem položaju podnijeti sve potrebne dokaze kako bi mogao dokazati da je njegovo moguće isključujuće djelovanje na tržištu bilo objektivno opravdano i nužno.

Ocjenom svakog dokaza zasebno i svih dokaza zajedno, te na temelju rezultata cjelokupnog postupka, Agencija nije utvrdila opravdanost primjene različitih kriterija pri određivanju cijene aviogoriva JET A-1 za domaće kupce u odnosu na poduzetnika […] i inozemne avioprijevoznike, a koje postupanje je imalo za posljedicu stavljanje poduzetnika Dubrovnik Airline d.o.o., odnosno domaćih kupaca, u nepovoljan položaj u odnosu na konkurenciju, odnosno inozemne kupce u smislu članka 16. stavka 2. točke 3. ZZTN-a.

10. ODLUKA VIJEĆA

Temeljem zaprimljene dokumentacije, te provedenog posebnog ispitnog postupka, detaljne ekonomske i pravne analize, Vijeće za zaštitu tržišnog natjecanja (dalje: Vijeće) je, temeljem ovlasti iz članaka 34. i 35. stavka 1. točke 2. ZZTN, na 74. sjednici, održanoj 19. svibnja 2011., razmatralo navedeni predmet, te je donijelo odluku da je poduzetnik INA d.d. ograničio tržišno natjecanje zlouporabom vladajućeg položaja na mjerodavnom tržištu trgovine na veliko mlaznim gorivom JET A-1 i tržišta usluga opskrbe zrakoplova mlaznim gorivom JET A-1 na zračnim lukama u Republici Hrvatskoj, u smislu članka 16. stavka 1. i stavka 2. točke 3. ZZTN.

Vijeće svoju odluku obrazlaže kako slijedi:

Temeljem provedene pravne i ekonomske analize, te analize strukture mjerodavnog tržišta u predmetnom slučaju, Vijeće je utvrdilo da je poduzetnik INA d.d. jedini trgovac na veliko mlaznim gorivom JET A-1 u Republici Hrvatskoj i jedini pružatelj usluge opskrbe zrakoplova mlaznim gorivom JET A-1 u zračnim lukama u Republici Hrvatskoj. Stoga, isti nema konkurencije na tržištu trgovine na veliko mlaznim gorivom JET A-1 u Republici Hrvatskoj i tržištu usluga opskrbe zrakoplova mlaznim gorivom JET A-1 u zračnim lukama u Republici Hrvatskoj, odnosno isti ima vladajući položaj, u smislu članka 15. stavka 1. točke 1. ZZTN na utvrđenim mjerodavnim tržištima.

Temeljem cjelokupnog provedenog ispitnog postupka, Vijeće je utvrdilo da je INA d.d. ugovaranjem cijene mlaznog goriva JET A-1 na netransparentan način u ugovoru s poduzetnikom Dubrovnik Airline d.o.o. odnosno primjenom različitih kriterija pri određivanju cijene mlaznog goriva kojim opskrbljuje poduzetnika Dubrovnik Airline d.o.o. od onih kriterija koje koristi pri formiranju cijene istog mlaznog goriva za inozemne kupce, tog poduzetnika dovela u nepovoljan položaj u odnosu na konkurenciju.

Pri tome, bitno je naglasiti da popusti vezani isključivo s obujmom pribavljenih proizvoda ili usluga od istog dobavljača nisu zabranjeni, a kakav popust u konkretnom slučaju koristi […], te se ne smatraju primjenom nejednakih uvjeta na istovrsne poslove u smislu članka 16. stavka 2. točke 3. ZZTN-a.

Vladajući položaj poduzetnika sam po sebi nije nezakonit, međutim poduzetnik u vladajućem položaju snosi posebnu odgovornost kako bi spriječio da njegovo postupanje ugrozi postojeće učinkovito tržišno natjecanje na susjednim tržištima.

Uzevši u obzir cjelokupno ponašanje poduzetnika INA d.d. na mjerodavnom tržištu, Vijeće je zaključilo da navedeni poduzetnik neopravdano iskorištava svoj vladajući položaj na mjerodavnom tržištu na kojemu nema konkurenciju.

Dubrovnik Airline d.o.o. je avioprijevoznik i uslugu opskrbe mlaznim gorivom mora koristiti i ne može ju izbjeći. Stoga je INA d.d. njegov neizbježni poslovni partner. Upravo zato taj poduzetnik ne bi smio koristiti svoj vladajući položaj na mjerodavnom tržištu na štetu korisnika svojih usluga, jer time dovodi do povrede odredbe članka 16. stavka 1. i stavka 2. točke 3. ZZTN.

Dubrovnik Airline d.o.o. se očitovao kako je u ugovorima o opskrbi mlaznim gorivom koje taj poduzetnik ima sklopljene s dobavljačima koji imaju sjedište izvan teritorija Republike Hrvatske, cijena određena na jasan i transparentan način. Međutim, od navedenih dobavljača Dubrovnik Airline d.o.o. može kupovati mlazno gorivo samo u zračnim lukama izvan teritorija Republike Hrvatske.

U zračnim lukama na teritoriju Republike Hrvatske podnositelj zahtjeva može mlazno gorivo kupovati samo od INE d.d. budući da je ista jedini dobavljač mlaznog goriva JET A-1 za teritorij Republike Hrvatske.

Naime, težina povrede u konkretnom slučaju, proizlazi upravo iz činjenice da je avioprijevoznik, u konkretnom slučaju Dubrovnik Airline d.o.o., u matičnoj zračnoj luci, nametanjem različitih kriterija pri određivanju cijene mlaznog goriva, stavljen u nepovoljan položaj u odnosu na konkurenciju, koju čine najveći domaći avioprijevoznik i svi inozemni avioprijevoznici koji posluju s INOM d.d., i to od strane jedinog dobavljača na teritoriju Republike Hrvatske.

Stoga je sukladno odluci Vijeća, Agencija odlučila kao u točki I. izreke ovoga rješenja.

Sukladno članku 17. točki 3. ZZTN-a, rješenjem kojim se utvrđuje ograničavanje tržišnog natjecanja zlouporabom vladajućeg položaja u smislu članka 16. ZZTN-a, Agencija će zabraniti i svako daljnje opisano postupanje koje predstavlja utvrđenu povredu članka 16. ZZTN-a.

Stoga je Agencija, temeljem odluke Vijeća odlučila kao u točki II. izreke rješenja.

Vijeće je donijelo odluku kojom se nalaže poduzetniku INA d.d. u roku od tri (3) mjeseca od dana dostave rješenja, izmijeniti odredbe o cijeni mlaznog goriva JET A-1 u ugovorima o prodaji s domaćim kupcima na način da cijena mlaznog goriva JET A-1 bude na jasan, transparentan i nediskriminirajući način određena prema domaćim i inozemnim kupcima.

Temeljem navedene odluke Vijeća, Agencija je odlučila kao u točki III. izreke rješenja.

Također, Vijeće je odlučilo da Agencija poduzetniku INA d.d. naloži da u roku od osam (8) dana od dana izvršenih izmjena ugovora o prodaji mlaznog goriva JET A-1 s domaćim kupcima Agenciji dostavi na uvid nove ugovore ili dodatke postojećim ugovorima kao dokaz o izvršenju naloga iz točke III. izreke ovoga rješenja.

Stoga je Agencija, temeljem odluke Vijeća odlučila kao u točki IV. izreke rješenja.

11. UPRAVNA PRISTOJBA I TROŠKOVI POSTUPKA

Izdavanje rješenja kojim se okončava postupak utvrđivanja zlouporabe vladajućeg položaja poduzetnika pred Agencijom podliježe naplati upravnih pristojbi, sukladno odredbi članka 2. stavka 1. Zakona o upravnim pristojbama (»Narodne novine«, broj 8/96, 77/96, 95/97, 131/97, 68/98, 145/99, 116/00, 163/03, 17/04 i 110/04; dalje: Zakon o upravnim pristojbama), te članka 2. točka 1d. Uredbe o izmjeni Tarife upravnih pristojbi iz Zakona o upravnim pristojbama (»Narodne novine«, broj 141/04; dalje: Uredba o izmjeni Tarife Zakona o upravnim pristojbama). Upravna pristojba u iznosu od 5.000,00 kuna za zahtjev za pokretanjem postupka u kojem sudjeluju stranke sa suprotnim interesima, u smislu članka 42. ZZTN, a naročito za zahtjev za utvrđivanjem zlouporabe vladajućeg položaja na tržištu, naplaćuje se sukladno članku 2. točki 1d., odnosno tarifnom broju 106. točki 1d. Uredbe o izmjeni Tarife Zakona o upravnim pristojbama.

Sukladno članku 3. stavcima 2. i 3. Zakona o upravnim pristojbama (»Narodne novine«, broj 8/96, 77/96, 95/97, 131/97, 68/98, 145/99, 116/00 163/03 i 110/04) te tarifnom broju 2, Tarife upravnih pristojbi, za predmetno rješenje plaća se upravna pristojba u iznosu od 50,00 kuna.

Budući da je poduzetnik podnositelj zahtjeva za pokretanje postupka pred Agencijom uspio u svojem zahtjevu poduzetnik INA d.d. obveznik je plaćanja upravne pristojbe u iznosu od 5.050,00 kuna.

Navedeni iznos uplaćuje se u roku od osam (8) dana od dana dostave ovog rješenja posebnom uplatnicom u korist Državnog proračuna Republike Hrvatske na račun broj: 1001005-1863000160, u »poziv na broj odobrenja« upisati u pretpolje model »64«, a u polje podatak: 5002-20833-2009.

Također, sukladno odredbi članka 16. stavka 4. Zakona o upravnim pristojbama, nakon izvršene uplate obveznici uplate dužni su presliku posebne uplatnice, kao dokaz o obavljenoj uplati upravne pristojbe, žurno, a najkasnije u roku od osam (8) dana, dostaviti Agenciji s pozivom na klasu: UP/I 030-02/2009-01/35.

Ukoliko obveznici uplate upravne pristojbe ne izvrše uplatu upravne pristojbe, Agencija će, protekom roka, od nadležne Porezne uprave, sukladno članku 10. stavku 2. Zakona o upravnim pristojbama, zatražiti prisilnu naplatu upravne pristojbe.

Stoga je Agencija, temeljem odluke Vijeća, odlučila kao u točki V. izreke ovoga rješenja.

12. OBJAVA RJEŠENJA U »NARODNIM NOVINAMA«

Sukladno odredbi članka 59. stavka 1. ZZTN, a u svezi s člankom 57. točkom 3. ZZTN, ovo rješenje bit će objavljeno u »Narodnim novinama«, kako je to odlučeno u točki VI. izreke ovoga rješenja.

UPUTA O PRAVNOM LIJEKU

Ovo rješenje je konačno u upravnom postupku. Protiv ovog rješenja nije dopuštena žalba, ali nezadovoljna stranka može pokrenuti upravni spor pred Upravnim sudom Republike Hrvatske u roku od trideset (30) dana od dana dostave ovoga rješenja.

Klasa: UP/I 030-02/2009-01/035

Urbroj: 580-02-11-64-032

Zagreb, 19. svibnja 2011.

Predsjednica Vijeća
za zaštitu tržišnog natjecanja
mr. sc. Olgica Spevec, v. r.

Napomena:

Budući da podaci označeni […] te podaci u rasponima predstavljaju službenu tajnu u smislu članka 51. ZZTN, isti su izuzeti od objavljivanja, pa su navedeni podaci izostavljeni iz teksta, odnosno koriste se skraćenice naziva i postoci u rasponu.

Rješenje, NN 79/2011-1699